ஜொகூர் மாநிலத் தேர்தல் 2022

**ஜொகூர் மாநிலத் தேர்தல் 2022** (மலாய்: *Pilihan Raya Negeri Johor 2022*; ஆங்கிலம்: *2021 Johor State Election*) என்பது மலேசியாவின் ஜொகூர் மாநிலத்தில் 12 மார்ச் 2022 அன்று நடைபெற்ற ஜொகூர் மாநிலச் சட்டமன்றத்தின் 15-ஆவது தேர்தலைக் குறிப்பிடுவதாகும். ஜொகூர் மாநிலச் சட்டமன்றத்தின் 56 சட்டமன்ற உறுப்பினர்களைத் தேர்வு செய்வதற்காக இந்தத் தேர்தல் நடைபெற்றது. முந்தைய சட்டமன்றம் 22 சனவரி 2022 அன்று கலைக்கப்பட்டது. 

2020-22 மலேசிய அரசியல் நெருக்கடி; மற்றும் மலேசியாவில் கோவிட்-19 தொற்றுநோய்க்கு மத்தியில் இந்த மாநிலத் தேர்தல் நடத்தப்பட்டது. 18 வயதுடையவர்கள் வாக்களிக்க அனுமதிக்கப்பட்ட உண்டி18 (UNDI18) வாக்காளர்களைக் கொண்ட முதல் தேர்தல் இதுவாகும் என்பதும் குறிப்பிடத்தக்கதாகும். ஜொகூர் சுல்தான், ஜொகூர் சுல்தான் இப்ராகிம் இசுகந்தர், சனவரி 22, 2022 அன்று ஜொகூர் மாநில சட்டமன்றத்தைக் கலைக்க ஒப்புதல் அளித்தார். 2018 பொதுத் தேர்தலுக்குப் பிறகு நடைபெறும் நான்காவது தேர்தல் இதுவாகும்.

ஆகத்து 2021-இல் இசுமாயில் சப்ரி யாகோப் அவர்கள் பிரதமராக பொறுப்பேற்ற பிறகு இந்தத் தேர்தலே மலேசியாவில் நடைபெற்ற மூன்றாவது மாநிலத் தேர்தலாகும். திசம்பர் 15, 2021 அன்று அரசியலமைப்புத் திருத்தம் மலேசிய அரசிதழில் வெளியிடப்பட்ட பிறகு 18-20 வயதுடையவர்கள் வாக்களிக்கத் தகுதி பெற்றவர்களாக மாறிய முதல் தேர்தலாகவும் இந்தத் தேர்தல் அமைந்தது.

பாரிசான் நேசனல் (**BN**) இந்த மாநிலத் தேர்தலில் 40 இடங்களை (மூன்றில் இரண்டு பங்கு பெரும்பான்மை) பெற்றது. பாக்காத்தான் அரப்பான் (**PH**) 12 இடங்களை மட்டுமே பெற்று பெரும் தோல்வியைச் சந்தித்தது. பெரிக்காத்தான் நேசனல் (**PN**) 3 இடங்களை மட்டுமே வென்றது. மலேசிய ஐக்கிய மக்களாட்சி கூட்டணி (**MUDA**) அதன் முதல் தேர்தல் அறிமுகத்தில் 1 இடத்தை வென்றது.

## பின்னணி
மலேசியப் பொதுத் தேர்தலுடன் ஒரே நேரத்தில் மாநிலத் தேர்தலை நடத்தாத மலேசியாவின் நான்காவது மாநிலமாக (2021 முதல்) ஜொகூர் மாநிலம் மாறியது. சபா மாநிலம் 1967, 1999, 2020-ஆம் ஆண்டுகளிலும்; சரவாக் மாநிலம் 1979-ஆம் ஆண்டிலும்; மற்றும் கிளாந்தான் மாநிலம் 1978-ஆம் ஆண்டிலும்; பொதுத் தேர்தலுடன் ஒரே நேரத்தில் மாநிலத் தேர்தல்களை நடத்தவில்லை. அதே பின்னணியில் ஜொகூர் மாநிலமும், பொதுத் தேர்தலுடன் தனது மாநிலத் தேர்தலை நடத்தவில்லை.

## தேர்தல் முறை
மலேசியாவில் தேர்தல்கள் என்பது மலேசிய கூட்டரசு மற்றும் மலேசிய மாநில மட்டங்களில் நடத்தப்படுகின்றன. கூட்டரசுத் தேர்தல்கள் நாடாளுமன்றத்தின் கீழ் அவையான மலேசிய மக்களவையின் உறுப்பினர்களைத் தேர்ந்தெடுக்கின்றது. அதே நேரத்தில் 13 மாநிலங்களில் நடைபெறும் மாநிலத் தேர்தல்கள் அந்தந்த மாநில சட்டமன்ற உறுப்பினர்களைத் தேர்ந்தெடுக்கின்றன. 

வெஸ்ட்மின்ஸ்டர் மக்களாட்சி முறைமையை மலேசியா பின்பற்றுவதால், அரசாங்கத் தலைவர் (கூட்டரசு மட்டத்தில் மலேசியப் பிரதமர்; மற்றும் மாநில அளவில் மந்திரி பெசார்/முதலமைச்சர்கள்) அந்தந்த சட்டமன்றத்தில் பெரும்பான்மை உறுப்பினர்களின் நம்பிக்கையைப் பெற்ற நபராக இருப்பார். இவர் பொதுவாக சட்டமன்றத்தில் பெரும்பான்மை இடங்களைக் கொண்ட கட்சி அல்லது கூட்டணியின் தலைவராகவும் இருப்பார்.

ஜொகூர் மாநில சட்டமன்றத்தில் 56 உறுப்பினர்கள் உள்ளனர். அவர்கள் சட்டப் பேரவை உறுப்பினர் **(MLA**) என்று அழைக்கப்படுகிறார்கள். அவர்கள் ஐந்து ஆண்டு காலத்திற்கு ஒரு முறை தேர்ந்தெடுக்கப்படுகிறார்கள். ஒவ்வொரு சட்டமன்ற (சட்டப் பேரவை) உறுப்பினரும் தனித்தனி தொகுதியிலிருந்து முதல்-முன்-பின்-வாக்களிப்பு முறைமையில் *(first-past-the-post voting system)* தேர்ந்தெடுக்கப்படுகிறார்கள். 

ஒரு கட்சி பெரும்பான்மை இடங்களைப் பெற்றால், அந்தக் கட்சிக்கு மாநில அரசாங்கத்தை அமைக்க உரிமை உண்டு.. அதன் தலைவர் முதலமைச்சர் என அழைக்கப்படுகிறார். ஒரு தொங்கு சட்டமன்றம் (*hung parliament*) ஏற்பட்டால் அல்லது எந்த ஒரு கட்சியும் பெரும்பான்மை இடங்களைப் பெறவில்லை என்றால் அந்த மாநில அரசாங்கம் கூட்டணி அல்லது பிற கட்சிகளுடன் நம்பிக்கை மற்றும் வழங்கல் (*confidence and supply*) எனும் உடன்படிக்கையின் அடிப்படையில் மாநில அரசாங்கத்தை அமைக்கலாம்.

## தொகுதிகள்
ஜொகூர் மாநில சட்டமன்றத்தின் 56 தொகுதிகளும் தேர்தலில் போட்டியிட்டன.

## கலைப்புக்கு முந்தைய சட்டமன்ற அமைவு


 - அம்னோ;
 - மஇகா;
 - பெர்சத்து;
 - பாஸ்;
 - ஜசெக;
 - பிகேஆர்;
 - அமாணா

## மாநிலத் தேர்தல் முடிவுகள்

## மேலும் காண்க
* மலேசியப் பொதுத் தேர்தல், 2022

## மேற்கோள்கள்

## குறிப்புகள்

## வெளி இணைப்புகள்

பகுப்பு:மலேசியாவில் தேர்தல்கள்
பகுப்பு:2022 தேர்தல்கள்